Il-profeti foloz U ġietni l-kelma tal-Mulej, u qalli: "O bniedem, ħabbar kontra l-profeti f'Iżrael u għid lil dawk li qegħdin iħabbru minn rashom: Isimgħu l-kelma tal-Mulej: Dan jgħid Sidi l-Mulej: Gwaj għall-profeti boloh li jiġru wara l-ħolm ta' moħħhom bla ma jkunu raw xejn! Il-profeti tiegħek saru bħall-volpi qalb it-tiġrif, o Iżrael! Ma tlajtux fuq is-selħiet tas-swar; ma bnejtu ebda sur għal dar Iżrael biex iżomm sħiħ fit-taqbida, f'jum il-Mulej. Kellhom viżjonijiet foloz u kienu jħabbru l-gideb u jgħidu: 'Oraklu tal-Mulej', meta l-Mulej ma kienx ikun bagħathom, u minn fuq kienu jistennewh iwettaq kliemhom. Mhux intom kellkom viżjonijiet foloz u ħabbartu l-gideb? U minn fuq kontu tgħidu: 'Oraklu tal-Mulej', meta jien ma kontx inkun tkellimt." Għalhekk dan jgħid Sidi l-Mulej: "Talli intom għedtu l-falz u l-viżjonijiet tagħkom huma gideb, jien niġi għalikom, oraklu ta' Sidi l-Mulej, u mmidd idi fuq il-profeti li jfantsu l-falz u jħabbru l-gideb. Ma jkunux fil-kunsill tal-poplu tiegħi, ma jinkitbux fil-kotba ta' dar Iżrael, u ma jidħlux fil-pajjiż ta' Iżrael, u mbagħad tkunu tafu li jien is-Sid, il-Mulej. Talli qarrqu bil-poplu tiegħi meta qalulu: 'Sliem', u sliem ma kienx hemm; u meta l-poplu kien jibni ħajt tas-sejjieħ, huma kienu jkaħħluh bit-tajn; għid lil dawk li jkaħħluh bit-tajn: 'Għad jaqa'! Tagħmel xita bil-qliel, nibgħat silġ bħaċ-ċagħak, u jvenven riħ ta' riefnu. U l-ħajt jiġġarraf. Imbagħad jgħidulkom: Fejn hu t-tajn tat-tikħil tagħkom?" Għalhekk dan jgħid Sidi l-Mulej: "Fis-saħna tiegħi nqajjem riefnu u fl-għadab tiegħi nibgħat xita bil-qliel u silġ bħaċ-ċagħak fil-qilla tiegħi. U naqleb il-ħajt li kaħħaltu bit-tajn, inġarrfu fl-art, u nikxiflu s-sisien, u jaqa', u intom tintemmu taħtu; imbagħad tkunu tafu li jien il-Mulej. Inserraħ għadbu fuq dak il-ħajt u 'l dawk li jkunu kaħħluh ngħidilhom: "Il-ħajt ma għadux hemm! Fejn huma l-kaħħala tiegħu, il-profeti ta' Iżrael li kienu jħabbru lil Ġerusalemm u jfantsulha viżjonijiet ta' sliem, u sliem ma kienx hemm? Oraklu ta' Sidi l-Mulej." Il-profeti nisa "U inti, o bniedem, dawwar wiċċek lejn bniet il-poplu tiegħek , li jħabbru minn rashom u, ħabbar kontrihom. Għidilhom: 'Dan jgħid Sidi l-Mulej: Gwaj għalihom dawk li jħitu l-faxex għal kull għaksa tal-id, u jaħdmu velijiet ta' kull daqs għar-ras biex jonsbu għall-erwieħ. Kif? Intom tonsbu għall-erwieħ tal-poplu tiegħi, u taħsbu intom li se tibqgħu ħajjin? Intom żeblaħtuni mal-poplu tiegħi għal ftit qabdiet tax-xgħir u ftit loqom ħobż; billi qtiltu nies li m'għandhomx imutu u żammejtu ħajja nies li ma għandhomx jgħixu, bil-gideb tagħkom lill-poplu tiegħi, dejjem lest biex jisma' l-gideb. "Għalhekk jgħid Sidi l-Mulej: "Arawni, ġej għall-faxex tagħkom, li bihom tonsbu għall-erwieħ; jien inqattagħhom minn fuq dirgħajkom, u bħal għasafar nitlaq ħielsa l-erwieħ, li intom insobtu għalihom. U jien inqattgħalkom il-velijiet u neħles il-poplu tiegħi minn idejkom, u ma jibqgħux aktar priża f'idejkom; u mbagħad tkunu tafu li jien il-Mulej. "Għax intom qsamtu qalb il-ġust bil-gideb tagħkom, meta jien ma kiddejtux; intom qawwejtu id il-ħażin, biex ma jerġax lura minn triqtu l-ħażina u jgħix. Għalhekk ma tfantsux aktar viżjonijiet qarrieqa, u gideb aktar ma tħabbrux. U jiena neħles il-poplu minn idejkom, u tkunu tafu li jien il-Mulej.' "